


B. Osobitná časť

K Čl. I

K bodu 1
Zosúlaďuje sa terminológia so zákonom č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov (ďalej len „zákon č. 190/2003 Z. z.“).

K bodu 2
Legislatívno-technická úprava.

K bodu 3
Doplnenie odkazu na definíciu pre pojem „náboj“ uvedený v zákone č. 190/2003 Z. z.

K bodom 4 až 8 (§ 2)
Precizuje sa pojem podstatná úprava streliva. Za podstatnú úpravu streliva sa považuje aj výroba streliva pre komerčné použitie z už použitých komponentov, ak je takéto strelivo určené na uvedenie na trh. Za strelivo po podstatnej úprave sa naopak nepovažuje prebíjané strelivo vyrobené fyzickou osobou pre vlastnú potrebu, ktoré nie je určené na uvedenie na trh. Zároveň sa dopĺňa odkaz na definíciu pojmu „prebíjané strelivo“ uvedenú v zákone č. 190/2003 Z. z.
Navrhuje sa spresnenie základných pojmov používaných v zákone č. 64/2019 Z. z. Z uvedeného dôvodu sa zavádza nová definícia série streliva vrátane jej konfigurácie a požiadaviek na jedinečné identifikačné číslo série, nové definície kalibru, streliva s vysokým výkonom, nábojnice, brokových nábojov a najmenšieho spotrebiteľského balenia, streliva na priemyselné použitie s označením „PAT a experimentálneho streliva. Definícia jatočnej strelnej zbrane sa presúva z vykonávacieho predpisu do zákona. Navrhovaná úprava zabezpečuje jednoznačný výklad jednotlivých kategórií streliva a zosúlaďuje terminológiou s rozhodnutiami C.I.P. a zákonom č. 190/2003 Z. z.

K bodu 9 (§ 3)
V § 3 ods. 1 sa dopĺňa pôsobnosť Úradu pre normalizáciu, metrológiu a skúšobníctvo Slovenskej republiky (ďalej len „úrad“) spočívajúca v plnení úloh národného sekretariátu slovenskej delegácie v Medzinárodnej stálej komisii na skúšky ručných palných zbraní (C.I.P.). Ide o činnosť, ktorú úrad vykonáva od vstupu Slovenskej republiky do C.I.P. od roku 1996, pričom navrhovanou úpravou sa táto kompetencia výslovne zakotvuje v zákone.

K bodu 10 (§ 4 ods. 2)
Navrhuje sa legislatívno-technická úprava nadväzujúca na zmenu definície v § 2 písm. e) s cieľom zabezpečiť terminologický súlad v rámci zákona.

K bodom 11 až 13 (§ 4 ods. 4)
Navrhuje sa legislatívno-technická úprava s cieľom zabezpečiť terminologickú jednotnosť v rámci zákona. Zároveň sa aktualizuje poznámka pod čiarou k odkazu 12 z dôvodu prijatia nového právneho predpisu.

K bodu 14 (§ 6 ods. 2 až 4) 
Spresňuje sa zákaz darovania, predaja alebo iného poskytnutia prebíjaného streliva tretej osobe alebo inému subjektu. Cieľom navrhovanej úpravy je zabezpečiť, aby prebíjané strelivo používala výlučne osoba, ktorá ho sama laborovala a prebíjala, keďže pri takto vyrobenom strelive nie je zaručený rovnaký stupeň kontroly kvality, bezpečnosti a vysledovateľnosti ako pri priemyselne vyrábanom strelive. Súčasne sa zakazuje uvádzanie takéhoto streliva na trh alebo jeho sprístupňovanie na trhu na civilné použitie, čím sa predchádza jeho distribúcii mimo osoby, ktorá ho vyrobila.
Zároveň sa spresňujú osobitné pravidlá pre strelivo na priemyselné použitie. Pri uvádzaní na trh v členských štátoch C.I.P. mimo Európskej únie sa vyžaduje certifikát o skúške typu streliva a príslušné certifikáty posudzovania zhody. Pri uvádzaní na trh v Európskej únii sa vyžaduje aj súčasné splnenie požiadaviek na pyrotechnické výrobky vrátane označenia CE. Navrhovanou úpravou sa zosúlaďuje znenie zákona č. 64/2019 Z. z. s rozhodnutím C.I.P.

K bodu 15 (§ 7 ods.1)
Navrhuje sa legislatívno-technická úprava. Cieľom navrhovanej úpravy je zabezpečenie vecného súladu ustanovení zákona. Zmena nemá vplyv na rozsah práv a povinností dotknutých subjektov.

K bodu 16 (§ 7 ods. 2)
Spresňuje sa úprava požiadaviek na označovanie streliva, skúšobného streliva a ich balení s cieľom zvýšiť úroveň identifikovateľnosti výrobcu, vysledovateľnosti výroby a bezpečnosti používania streliva. 
Konkrétne sa spresňujú požiadavky na označovanie streliva obchodným menom alebo značkou výrobcu, kalibrom, typom streliva a ďalšími identifikačnými údajmi. Upravujú sa aj prípady používania už označených nábojníc pri výrobe streliva po podstatnej úprave a osobitosti označovania streliva s okrajovým zápalom a brokového streliva.
Z dôvodu zvýšenia bezpečnosti používateľov sa spresňujú osobitné požiadavky na označovanie brokového streliva, najmä streliva s vysokým výkonom a bezolovnatého brokového streliva vrátane povinných bezpečnostných upozornení a označení zodpovedajúcich jednotlivým kategóriám streliva podľa tabuliek C.I.P.
Navrhuje sa tiež podrobnejšia úprava označovania skúšobného streliva vrátane spôsobov jeho jednoznačnej identifikácie, aby sa zabránilo jeho zámene s bežným strelivom, hlavne z dôvodu, že má vyšší tlak ako spotrebné strelivo. Súčasne sa umožňuje výnimka z niektorých požiadaviek na označovanie skúšobného streliva, ak má autorizovaná osoba zavedený systém vysledovateľnosti zabezpečujúci jednoznačnú identifikáciu takéhoto streliva.
V súvislosti so zabezpečením vysledovateľnosti streliva sa ustanovujú podrobnejšie požiadavky na označovanie najmenšieho spotrebiteľského balenia streliva, najmä identifikačným číslom série streliva, pričom sa určujú maximálne počty kusov streliva v rámci jednej série. Zároveň sa ustanovujú osobitné požiadavky na označovanie streliva vyrobeného podstatnou úpravou streliva, streliva na priemyselné použitie, bezolovnatého brokového streliva a ďalších osobitných druhov streliva.
Navrhuje sa aj úprava požiadaviek na označovanie najmenších spotrebiteľských balení skúšobného streliva, čo je v súlade s požiadavkami C.I.P.  a precizuje sa úprava ostatných balení streliva, čím sa zabezpečuje transpozícia smernice Európskeho parlamentu a Rady (EÚ) 2021/555 z 24. marca 2021 o kontrole nadobúdania a držania zbraní (kodifikované znenie) (Ú. v. EÚ L 115, 6.4.2021). 
Súčasťou úpravy je aj doplnenie informatívnej poznámky pod čiarou odkazujúcej na všeobecne záväzné právne predpisy Európskej únie a vnútroštátne predpisy upravujúce označovanie chemických látok a zmesí, ktoré sa môžu vzťahovať aj na označovanie niektorých druhov streliva.
Upravuje sa vnútorný odkaz z dôvodu úpravy § 7 odsek 2. 

K bodu 17 (§ 7 ods. 3)
Legislatívno-technická úprava. Upravuje sa vnútorný odkaz z dôvodu úpravy § 7 odsek 2. Prvé použitie pojmu „ktorý je zmluvnou stranou medzinárodnej zmluvy, ktorou je Slovenská republika viazaná9) (ďalej len „členský štát“)“ sa presunulo do § 6 ods. 2, preto je potrebné § 7 ods. 3 upraviť.

K bodu 18 (§ 7 ods. 6 a 7) Navrhuje sa spresnenie povinnosti výrobcu bezodkladne informovať zodpovednú autorizovanú osobu o skutočnostiach zistených podľa § 16 ods. 3 písm. d) až i) a súčasne prijať potrebné opatrenia na objasnenie zisteného stavu v súčinnosti so zodpovednou autorizovanou osobou. Na účely zákona sa zavádza legislatívna skratka „zodpovedná autorizovaná osoba“, ktorou sa rozumie autorizovaná osoba zvolená výrobcom na vykonávanie kontroly výroby streliva podľa prílohy č. 7 časti E v rámci posudzovania zhody streliva. Zároveň sa ustanovuje odkaz na ďalšie práva a povinnosti výrobcu upravené v prílohe č. 7 časti A prvom až šiestom bode a časti F. Cieľom navrhovanej úpravy je zabezpečiť komplexnú úpravu práv a povinností výrobcu na jednom mieste a zvýšiť prehľadnosť právnej úpravy.

K bodu 19 (§ 8 ods. 3)
Legislatívno-technická úprava. Upravuje sa vnútorný odkaz z dôvodu úpravy § 7 odsek 2.

K bodu 20 (§ 12 ods. 2)
Dopĺňajú sa odkazy na nové časti prílohy č. 7 a spresňujú sa druhy postupov posudzovania zhody streliva. Základným postupom posudzovania zhody je „skúška typu streliva“ vykonávaná zodpovednou autorizovanou osobou na prvej vyrobenej sérii streliva príslušného kalibru. Po nej nasleduje postup posudzovania zhody „kontrola výroby“. Kontrolu výroby môže vykonávať samotný žiadateľ, ktorým je výrobca, ale v určitých prípadoch ním môže byť aj dovozca alebo distribútor, alebo zodpovedná autorizovaná osoba. Ak chce kontrolu výroby príslušného kalibru streliva vykonávať samotný žiadateľ, tak musí byť úspešný v skúške spôsobilosti, ktorú mu vykoná zodpovedná autorizovaná osoba. Zodpovedná autorizovaná osoba následne, každé tri roky, ako o to žiadateľ požiada, vykonáva opätovne kontrolu spôsobilosti, a to formou „pravidelnej inšpekčnej kontroly“ v rámci ktorej žiadateľ predvedie aj výkon kontroly výroby príslušného kalibru streliva. Ak žiadateľ uspeje v skúške spôsobilosti a v následných pravidelných inšpekčných kontrolách, môže vykonávať sám kontrolu výroby každej ďalšej vyrobenej série príslušného kalibru streliva. Ak žiadateľ neuspel v skúške spôsobilosti alebo v následných pravidelných inšpekčných kontrolách, alebo, ak si nechce vykonávať kontrolu výroby príslušného kalibru streliva sám, tak ju vykonáva zodpovedná autorizovaná osoba. Cieľom úpravy je spresniť systém posudzovania zhody streliva počas celej výroby a uvedenie na trh, aby legislatívno-technicky tvoril ucelený systém v súlade s rozhodnutím C.I.P. 

K bodu 21
Spresňuje sa úprava streliva, ktoré nemožno označovať overovacou značkou ani uvádzať na trh. Ide najmä o prebíjané strelivo určené na vlastnú potrebu, experimentálne strelivo a skúšobné strelivo zhotovené autorizovanou osobou pre vlastnú potrebu na účely vykonávania skúšok.

K bodom 22 až 24 (§ 16) 
Navrhovaná úprava spresňuje kompetentnosť autorizovanej osoby spolupracovať s orgánom dohľadu, ktorým je v tomto prípade Slovenská obchodná inšpekcia, ustanovená v § 27 ods. 12 zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov (ďalej len „zákon č. 56/2018 Z. z.“). Ak autorizovaná osoba pri výkone svojich činností, oznámením od inej autorizovanej osoby, úradnej skúšobne z iného členského štátu C.I.P. alebo od tretej strany zistí, že strelivo alebo najmenšie spotrebiteľské balenie streliva môže mať nejakú nezhodu, strelivo nespĺňa základné požiadavky alebo ďalšie požiadavky podľa tohto zákona alebo iné náležitosti, oznámi to orgánu dohľadu, ktorý udelí primerané opatrenie podľa § 27 zákona č. 56/2018 Z. z. Zodpovedná autorizovaná osoba môže pristúpiť za ustanovených okolností aj k odňatiu povolenia na používanie overovacej značky. 
Ďalej sa upravujú oprávnenia zodpovednej autorizovanej osoby vo vzťahu k používaniu príslušnej overovacej značky. Zodpovedná autorizovaná osoba udeľuje výrobcovi právo používať príslušnú overovaciu značku pre daný typ streliva a súčasne sa výslovne ustanovujú prípady, v ktorých môže odňať alebo zakázať používanie tejto značky, prípadne neudeliť právo na jej používanie. Navrhovaná úprava reaguje na potrebu zabezpečiť, aby príslušnú overovaciu značku používali len výrobcovia, ktorí spĺňajú podmienky ustanovené zákonom a pravidlami stálej komisie.
Navrhuje sa tiež ustanoviť povinnosť zodpovednej autorizovanej osoby uzavrieť písomnú dohodu s výrobcom, ktorý nemá sídlo v členskom štáte C.I.P. Dohoda má vytvoriť jednoznačný právny rámec pre výkon kontroly výroby a vzájomnú spoluprácu medzi výrobcom a zodpovednou autorizovanou osobou. Podrobnosti o náležitostiach a obsahu tejto dohody je uvedený vo všeobecne záväznom právnom predpise vydanom podľa § 18, ktorým je vyhláška Úradu pre normalizáciu, metrológiu a skúšobníctvo Slovenskej republiky č. 72/2019 Z. z., ktorou sa ustanovujú podrobnosti o základných požiadavkách, postupoch posudzovania zhody a spôsobe označovania strelnej zbrane a streliva na civilné použitie. 

K bodom 25 a 26 (§ 18)
V § 18 sa vypúšťa písmeno g),  ktorým sa ustanovujú podrobnosti o jednotnej overovacej značke, národnej identifikačnej značke a národnej overovacej značke strelnej zbrane, streliva a tlmiča a o ich grafickom vyobrazení z dôvodu, že sa predmetná právna úprava presúva priamo do návrhu zákona ako príloha č. 8 a z dôvodu, že je potrebné sa priamo v niektorých ustanoveniach zákona odkázať na príslušnú overovaciu značku. Taktiež sa vypúšťa písm. e), ktorým sa ustanovujú podrobnosti o inšpekcii, odbere vzoriek, kontrole výroby, vizuálnej kontrole, kontrole rozmerov, kontrole maximálneho tlaku, metóde merania kinetickej energie a kontrole bezpečnej funkcie streliva z dôvodu, že predmetná práva úprava sa presúva priamo do návrhu zákona do prílohy č. 7 z dôvodu, že je súčasťou procesu kontroly streliva. Zároveň sa rozširuje splnomocňovacie ustanovenie na vydanie vykonávacieho právneho predpisu, ktorým sa v súlade s rozhodnutím C.I.P. podrobnejšie upravuje postup pri kontrole streliva uvedeného na trhu po jednotlivých etapách vo forme vývojového diagramu, prehľad procesov pri kontrole streliva vrátane druhov vydávaných certifikátov a označovania najmenšieho spotrebiteľského streliva, postupy skúšok na nespálené zvyšky a skúšok konformného spojenia, zoznam chýb a minimálne obsahové náležitosti písomnej dohody uzatváranej pri skúške spôsobilosti. 


K bodu 27 (§ 19 ods. 3)
§ 19 sa dopĺňa novým odsekom 3 z dôvodu predloženia návrhu zákona na vnútrokomunitárne pripomienkové konanie.

K bodu 28 (príloha č. 1)
Cieľom úpravy je precizovať prílohu č. 1 v súlade s rozhodnutiami C.I.P. Medzi základné požiadavky sa v prílohe č. 1 v časti B bod 1 dopĺňa povinnosť overovania prítomnosti všetkých predpísaných rozlišovacích označení na jednotlivých nábojoch aj na najmenšom spotrebiteľskom balení streliva. Súčasne sa dopĺňa kontrola rozmerov streliva podľa príslušných tabuliek stálej komisie a vykonávanie vizuálnej kontroly streliva, ktorá má zabezpečiť odhalenie výrobných nedostatkov a nezhôd, ktoré by mohli mať vplyv na bezpečnosť alebo funkčnosť streliva. Návrh ďalej spresňuje povinnosť vykonávať podľa typu streliva skúšky tlaku, rýchlosti, energie a hybnosti, ako aj skúšku funkčnej bezpečnosti. Pri brokových nábojoch sa precizujú osobitné požiadavky na kontrolu materiálu strely, rýchlosti a hybnosti vrátane posúdenia vhodnosti použitých komponentov, najmä zátky, krytky alebo kontajnera. 
Osobitne sa v prílohe č. 1 v časti B bod 2 upravujú základné požiadavky vzťahujúce sa na strelivo na priemyselné použitie, ktorým sú nábojky upevnené do upevňovacích a značkovacích zariadení iniciovaných prachovou náplňou. Okrem požiadaviek uvedených v prílohe č. 1 v časti B bod 1 sa spresňuje povinnosť vykonávať skúšku na nespálené zvyšky, ktorá slúži na overenie bezpečnosti a správnej funkcie nábojok používaných v upevňovacích a značkovacích zariadeniach. Pri nábojkách napáskovaných do plastových pások sa zároveň spresňuje vykonávanie skúšky konformného spojenia, ktorou sa preveruje bezpečnosť a spoľahlivosť spojenia nábojok so spojovacím prvkom počas ich používania v príslušných zariadeniach. 
V prílohe č. 1 časť B bod 5 sa dopĺňa systém energetických úrovní streliva na priemyselné použitie spolu s ich jednotným farebným označovaním, čím sú v zákone č. 64/2019 Z. z. upravené jednotlivé výkonové úrovne od najnižšej po najvyššiu energiu a príslušné farebné označenia, ktoré musia byť uvedené na najmenšom spotrebiteľskom balení v súlade s rozhodnutiami C.I.P. Upravuje sa vnútorný odkaz z dôvodu úpravy § 7 odsek 2.

K bodu 29 (príloha č. 2) 
V prílohe č. 2 sa v písmene i) dopĺňa požiadavka, aby návod na použitie strelnej zbrane, streliva alebo tlmiča obsahoval aj informáciu, že strelivo určitého typu možno vystreliť výlučne zo zbrane alebo zariadenia toho istého typu, ktoré je na daný typ streliva skonštruované.

K bodu 30 (prílohy č. 7 až 9)
Príloha č. 7 sa nahrádza novým znením. Príloha č. 7 aj doteraz upravovala kontrolu streliva a postupy posudzovania zhody. Novým znením sa precizuje systém kontroly streliva a postupy posudzovania zhody pred uvedením na trh a počas jeho výroby. Novou úpravou v prílohe č. 7 sa vytvorí ucelený systém kontroly streliva pokrývajúci celý jeho životný cyklus od schválenia typu, cez kontrolu výroby až po trvalý proces kontroly streliva. 
V časti A sa upravuje postavenie žiadateľa o kontrolu streliva, podmienky výkonu posudzovania zhody a zodpovednosť jednotlivých subjektov zapojených do procesu kontroly streliva. Súčasne sa precizujú pravidlá pre určovanie zodpovednej autorizovanej osoby a rozsah jej oprávnení pri vykonávaní jednotlivých druhov kontrol. 
[bookmark: _Toc231392945]V časti B sa ustanovuje odkaz na organizačnú štruktúru výkonu kontroly streliva, ktorou je vývojový diagram uvedený vo všeobecne záväznom právnom predpise vydanom podľa § 18, ktorým je vyhláška Úradu pre normalizáciu, metrológiu a skúšobníctvo Slovenskej republiky č. 72/2019 Z. z., ktorou sa ustanovujú podrobnosti o základných požiadavkách, postupoch posudzovania zhody a spôsobe označovania strelnej zbrane a streliva na civilné použitie. 
Postupy posudzovania zhody sú podrobnejšie popísané k bodom 10 až 12. 
[bookmark: paragraf-18.odsek-1.pismeno-d.text][bookmark: paragraf-18.odsek-1.pismeno-f][bookmark: paragraf-18.odsek-1.pismeno-f.text]V časti C sa spresňuje úprava skúšky typu streliva ako základného postupu posudzovania zhody streliva, pričom niektoré ďalšie podrobnosti k skúške typu streliva o kontrole referenčného streliva, menovitom tlaku, kontrole streliva s bezolovnatými brokmi, metódach merania a  postupe kalibrácie sú ustanovené vo všeobecne záväznom právnom predpise vydanom úradom podľa § 18 návrhu zákona.  
V časti D sa podrobnejšie, oproti doterajšej právnej úprave, upravuje a spresňuje inštitút skúšky spôsobilosti, ktorým sa overuje odborná a technická spôsobilosť výrobcu, resp. žiadateľa, vykonávať kontrolu výroby streliva. Na účely získania tohto oprávnenia sa ustanovuje povinnosť vykonania auditu v priestoroch výrobcu, preverenia systému manažérstva kvality, technického vybavenia, odbornosti zamestnancov a vykonania porovnávacích meraní. Úspešné splnenie týchto požiadaviek je podmienkou vydania certifikátu o skúške spôsobilosti a získania oprávnenia používať príslušnú overovaciu značku.
Spresňuje sa pravidelná inšpekčná kontrola, ktorej účelom je priebežne overovať, či výrobca naďalej spĺňa podmienky na vykonávanie vlastnej kontroly výroby. Kontrola sa vykonáva najmenej raz za tri roky a zahŕňa audit výrobných priestorov, preverenie odstránenia zistených nedostatkov, výkon kontroly výroby a vykonanie porovnávacích meraní. 
V časti D tretí bod sa podrobne upravuje kontrola výroby vykonávaná výrobcom a v časti E sa podrobne upravuje kontrola výroby vykonávaná autorizovanou osobou. Ustanovuje sa rozsah kontrol vrátane kontroly označovania streliva, rozmerových kontrol, vizuálnych kontrol, merania tlaku a rýchlosti, overovania energie a hybnosti, skúšok funkčnej bezpečnosti a ďalších špecifických skúšok podľa druhu streliva. V časti F sa podrobne upravuje trvalý proces, ktorým je súbor nadväzujúcich činností, ktorých cieľom je zabezpečiť, aby žiadateľ s oprávnením podľa časti A štvrtého bodu uvádzal na trh len strelivo, ktoré bude spĺňať základné požiadavky a ďalšie požiadavky ustanovené zákonom č. 64/2019 Z. z. Príloha podrobnejšie upravuje osobitné požiadavky pre strelivo na priemyselné použitie vrátane skúšky na nespálené zvyšky a skúšky konformného spojenia, pričom podrobnosti o týchto skúškach budú ustanovené vo všeobecne záväznom právnom predpise vydanom úradom podľa § 18 návrhu zákona. 

Príloha č. 8 sa nahrádza novým znením. Úprava jednotných overovacích značiek, národných identifikačných značiek a národných overovacích značiek strelných zbraní, streliva a tlmičov sa presúva z vykonávacieho právneho predpisu do zákona. Cieľom je zabezpečiť, aby základné prvky systému označovania zbraní a streliva, ktoré slúžia na preukazovanie úspešného vykonania skúšok, kontroly zbraní a streliva a identifikácie príslušnej úradnej skúšobnej C.I.P. ako aj slovenskej autorizovanej osoby, boli upravené priamo na zákonnej úrovni.
Pôvodné znenie prílohy č. 8 sa vypúšťa, pretože sa podrobne upravuje v prílohe č. 7.

Príloha č. 9 sa nahrádza novým znením. Spresňujú sa výstupné dokumenty z oblasti posudzovania zhody a obsah jednotlivých certifikátov a protokolov vydávaných v rámci posudzovania zhody streliva. Zároveň sa jednoznačne vymedzuje, ktoré dokumenty sa považujú za výstupné dokumenty posudzovania zhody.
Upravuje sa obsah protokolu o meraniach, precizuje sa obsah záverečného protokolu, dopĺňa sa protokol o skúške spôsobilosti, z pravidelnej inšpekčnej kontroly, z kontroly výroby, upravuje sa obsah certifikátu o skúške typu streliva, certifikátu o skúške spôsobilosti, certifikátu z pravidelnej inšpekčnej kontroly a certifikátu z kontroly výroby. Obsah správy o inšpekcii, potvrdenia zhody a ostatných výstupných dokumentov posudzovania zhody sa vecne nemení.
Navrhovaná úprava vychádza z rozhodnutí C.I.P a zosúlaďuje rozsah údajov potrebných na identifikáciu výrobcu, streliva, výrobnej série a vykonaných skúšok.

K bodu 31 (príloha č. 10)
Upravuje sa vnútorný odkaz z dôvodu úpravy § 7 odsek 2.

K Čl. II
Účinnosť návrhu zákona sa navrhuje od 21. júna 2027 v súlade s rozhodnutiami C.I.P.

